**NÁRODNÁ RADA SLOVENSKEJ REPUBLIKY**

VIII. volebné obdobie

**119**

**NÁVRH VLÁDY**

**na skrátené legislatívne konanie o vládnom návrhu zákona o mimoriadnych štátnych zárukách a o doplnení niektorých zákonov**

Vláda Slovenskej republiky predkladá návrh na skrátené legislatívne konanie o vládnom návrhu zákona o mimoriadnych štátnych zárukách a o doplnení niektorých zákonov.

Pandémia, ktorá vznikla z dôvodu ochorenia COVID-19 spôsobeným korona vírusom SARS-CoV-2 má zásadný negatívny dopad na ekonomiky členských štátov Európskej únie (EÚ). Z toho dôvodu EÚ prijala Nariadenie Rady (EÚ) 2020/672 z 19.mája o zriadení európskeho nástroja dočasnej podpory na zmiernenie rizík nezamestnanosti v núdzovej situácii v nadväznosti na vypuknutie nákazy COVID-19, ktoré vstúpilo do platnosti dňa 20.05.2020. Nástroj by mal EÚ umožniť, aby reagovala na krízu na trhu práce koordinovane, rýchlo, účinne a v duchu solidarity medzi členskými štátmi, čím sa zníži vplyv na zamestnanosť pre jednotlivcov a najviac zasiahnuté hospodárske odvetvia a zmiernia sa značné hospodárske škody, ktoré hrozia Slovenskej republike v dôsledku tejto mimoriadnej situácie.

SURE umožňuje členským štátom, vrátane SR, žiadať EÚ o výhodne úročené pôžičky, z ktorých bude možné čiastočne pokrývať zvýšenie verejných výdavkov členských štátov EÚ na režimy skráteného pracovného času pre zamestnancov a podobné opatrenia, najmä pre samostatne zárobkovo činné osoby, ako aj výdavkov na niektoré opatrenia súvisiace so zdravím, najmä na pracovisku.

Promptné poskytnutie mimoriadnych štátnych záruk je nevyhnutnou podmienkou aktivovania nástroja SURE a umožní členským štátom, vrátane SR, prístup k úverovej pomoci z nástroja.

Vzhľadom na uvedené je potrebné urýchlene prijať zákon o mimoriadnych štátnych zárukách a o doplnení niektorých zákonov, aby sa vytvorili legislatívne predpoklady pre udelenie, správu a realizáciu záruk poskytnutých Slovenskou republikou Európskej únii a potrebných na aktivizovanie nástroja SURE.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom zákona o mimoriadnych štátnych zárukách a o doplnení niektorých zákonov.

Schválené vládou Slovenskej republiky dňa 27. mája 2020.

**Igor Matovič, v. r.**

predseda vlády Slovenskej republiky

**Eduard Heger, v. r.**

podpredseda vlády a minister financií Slovenskej republiky